තමන් ටෙලෝ පක්ෂයේ සාමාජිකයෙක් නොවන පසුබිමක ටෙලෝ පක්ෂයේ මධ්‍යම කාරක සභාව තමන්ගේ පක්ෂ සාමාජිකත්වය අත්හිටුවීමට තීරණය කිරීම විහිළුවක් බව උතුරු පළාත් ප්‍රවාහන හා ධීවර අමාත්‍ය පී.ඩෙනිශ්වරන් පවසනවා.ඊයේ වවුනියාව ප්‍රදේශයේ පැවති මාධ්‍ය සාකච්ඡාවකට එක්වෙමින් ඔහු මේ බව කියා සිටියා.අමාත්‍ය ඩෙනිශ්වරන් පැවසුවේ ටෙලෝ පක්ෂයෙන් පළාත් සභා මැතිවරණයට ඉදිරිපත්වන ලෙසට එම පක්ෂයේ නායකයින් තමන්ගෙන් ඉල්ලීම් කළ අතර ඒ අනුව තමන් පළාත් සභා මැතිවරණයට ඉදිරිපත් වී ජයග්‍රහණය කළ බවයි.තමන් ජයග්‍රාහණය කිරීමෙන් පසුව ටෙලෝ පක්ෂය වෙත ලද අමාත්‍ය ධුරය තමන්ට ලබාදීමට පක්ෂයේ නායකයින් තීරණය කළ බවද ඔහු එහිදී සඳහන් කළා.එහෙත් තමන් කිසිදු අවස්ථාවක ටෙලෝ පක්ෂයේ සාමාජිකයෙකු ලෙස සාමාජිකත්වය ලබාගෙන නොමැති අතර ටෙලෝ පක්ෂයේ සාමාජිකයෙකු ලෙසට කිසිදු ලිඛිත ලියවිල්ලකට අනුව ගිවිසුම්ගත වී නොමැති බවද අමාත්‍යවරයා පවසනවා.